google/wiki40b huggingface dataset:
Cercamon

Cercamon (gammeloksitansk: «ordsøker») var en av de første kjente oksitanske trobadorer.

Liv

Det meste av biografisk materiale om Cercamon er basert på rykter og gjetninger, men han kom sannsynligvis fra Gascogne og var muligens aktiv i årene rundt 1137 til 1149, hovedsakelig ved hoffet til hertug Vilhelm X av Akvitania, kanskje også hos Eble III av Ventadorn.
Cercamon skapte den provencalske klagesangformen planh og dediserte en slik, Lo plaing comenz iradamen, til Vilhelm X etter hans død 9. april 1137. I tillegg skapte Cercamon tenso, en form for rytmisk «debatt» der to diktere skrev hver sin strofe, og kanskje også sirventes, «knektedikt».
Sju dikt er bevart etter Cercamon, hvorav et som ikke med sikkerhet kan tilskrives ham. Ingen melodiene er bevart, heller ingen av de pastoretas («hyrdesanger») som han var mest kjent for i sin samtid.
Cercamon kan ha vært mentor for Marcabru.
Det finnes holdepunkter for å anta at Cercamon døde under et korstog mens han var i Ludvig VII av Frankrikes følge.
Esefjorden

Esefjorden er en fjordarm på nordsiden av Sognefjorden i Balestrand kommune i Sogn og Fjordane. Fjorden er 4 kilometer lang. På sørsiden like ved innløpet ligger tettstedet og kommunesenteret Balestrand. På nordsiden ligger ferjestedet Dragsvik.
Fylkesvei 55 følger fjorden på begge sider.
Melanochromis auratus

Akvaristikk

Melanochromis auratus er en av de mest populære mbuna-cichlidene i akvariehandelen. Ungfisk har oppsiktsvekkende farger, og er ofte tilgjengelig i dyrebutikker. De foretrekker en pH på 7,0 – 8,5 og en temperatur på mellom 22 og 26 grader.
Disse fiskene er territorielle, og spesielt hannene er svært aggressive, også i forhold til andre mbuna-ciklider. I de fleste tilfellene er det best å holde en voksen hannfisk sammen med flere hunner. Akvariet bør settes opp med mye stein med huler og gjemmesteder.
Den naturlige dietten er alger, men fisk i akvarier vil vanligvis ete det meste de blir tilbudt.
Papilio dravidarum

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio dravidarum tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Bo Trach

Bo Trach (huyện Bố Trạch) er et distrikt i provinsen Quang Binh i Vietnam. Det har et areal på 2123,1 km² og en befolkning på 170 000 i 1998.
Holobus

Utseende

Ganske små, korte og trinne kortvinger, kroppen fint hårete. Kroppen er nærmest dråpeformet og ganske blank. Antennene er temmelig korte, de tre ytterste leddene er større enn de løvrige og danner en løs klubbe.
Beina er tynne.
Galway

Kommunikasjon

Tre av de nasjonale hovedveiene går til Galway: N17 fra nord (Tuam, Sligo og Donegal); N6 fra øst (Athlone og Dublin) og N18 fra sør Shannon, Limerick og Cork). Byen har også jernbaneforbindelse med Dublin og andre byer.
Galway Airport har flyvninger til flere destinasjoner på De britiske øyer, og Shannon International Airport ligger omkring 90 minutters kjøring unna. 
Elven Corrib renner fra Lough Corrib og ut i havet i Galwaybukten. 16 km vest for byen ligger An Spidéal.
Dactylispa

Utseende

Små til middelsstore, avlange, gulaktige til svarte bladbiller. Gruppen er lett å kjenne på at oversiden er dekket av lange, skarpe pigger, artene kan minne om bittesmå piggsvin. Dekkvingene har ca. 20 lange pigger langs sidekanten og flere pigger oppe på ryggen, pronotum har tre på hver side. Antennene er 11-leddete, ganske tynne, rundt halve kroppslengden. Dekkvingene er jevnbrede med åtte punktrader, punktene firkantede.

Levevis

Både larver og voksne lever på planter og eter fra dem. Artene lever på planter fra mange ulike familier.

Utbredelse

Slekten er vidt utbredt i Afrika og Asia.
Mtsensk

Mtsensk (russisk: Мценск) er en by i Orjol oblast i Russland. Den ligger ved elva Zusja, rundt 50 km nordøst for Orjol. Innbyggertall: 47 807 (folketelling 2002), 48 400 (folketelling 2002).
Bosetningen Mtsensk ble første gang nevnt i Ipatievo-krønikene i 1147 som Mtsjensk (russisk: Мьченск) i Fyrstedømmet Tsjernigov. I 1320 ble Mtsensk annektert av Storhertugdømmet Litauen. Tidlig på 1500-tallet ble den en del av den russiske staten. Den fikk innvilget byrettigheter i 1778.
Byen ligger ved hovedveien mellom Moskva og Simferopol.
Dikvikksølvdibromid

Fremstilling

Dikvikksølvdibromid blir fremstilt ved å la kvikksølv i ren form oksidere i brom i ren form, eller ved å tilsette natriumbromid til kvikksølvnitrat i oppløst form. Dikvikksølvdibromid dekomponeres til kvikksøldibromid og kvikksølv i ren form.
Blasticotomidae

Utseende

Middelsstore (gjerne 8 – 10 mm), mørke veps uten "vepsetalje". Antennene består av bare fire ledd. Det tredje leddet er svært langt, det fjerde derimot ganske lite. Ryggplatene (tergittene) på bakkroppen har en skarp brett på sidene.
Faleidfjorden

Faleidfjorden er en del av fjorden Nordfjord mellom Innvikfjorden og Strynebukta i Stryn kommune i Sogn og Fjordane. Fjorden strekker seg 6,5 kilometer fra vest til øst. Faleidfjorden har innløp nord for Innvikfjorden mellom Hildeneset nord for Innvik og Dokset i vest.  Grendene Faleide, som fjorden er oppkalt etter, og Svarstad ligger på nordsiden av fjorden. Ved Lunde går Strynebukta 2 kilometer nordover til tettstedet Stryn.
Fylkesvei 60 går langs sørsiden av fjorden, og riksvei 15 langs nordsiden. Fra Faleide forlater riksveien fjorden mot nord, mens fylkesvei 698 fortsetter vestover.
Det foreligger planer om bro over fjorden som en del av fergefri E39.
Akvarium

Et akvarium er en vannbeholder med det formål å vise fram undervannsliv. Begrepet brukes også om bygninger som inneholder mange akvarier. Blant de største offentlige akvariene i verden er Georgia Aquarium og Okinawa Churaumi-akvariet.

Historie

Å holde akvarier er en utbredt hobby som kan dateres tilbake flere århundrer. Man tror at de første akvariene ble holdt av rike menn i Kina, som hadde paradisfisk i enkle vannbeholdere. Fremskritt innen teknologi har hatt mye å si for at hobbyen har blitt populær i moderne tid, fordi selv de kaldeste og fjerneste av hjem nå kan utstyres med et vakkert og spennende undervannsmiljø fra en hvilken som helst del av verden.

Privat akvaristikk

I private hjem innredes akvarier oftest med tropiske fisker eller undervannsplanter, ofte med et bunnlag av grus eller sand, samt diverse pyntegjenstander som stener, røtter og plastobjekter. For å holde eventuelle beboere friske og raske har også akvarier som oftest et system av filtre, varmekolber, luftinnsprøytere, kraftige lys eller annet, og når det gjelder tropiske akvarier i kaldere omgivelser er mye av dette en grunnleggende nødvendighet.
Jordskjelvet ved Sumatra september 2007

Jordskjelvet ved Sumatra i september 2007 var et jordskjelv som inntraff 12. september 2007 og målte om lag 7.9 på Richters skala. Episenteret var cirka 15 600 meter under bakken rundt 105 kilometer sørvest for Sumatra-kysten i Indonesia. Jordskjelvet var sterkere enn begge jordskjelvene som inntraff ved Sumatra i mars 2007 og et av de kraftigste siden jordskjelvet i Indiahavet 2004.

Historikk

Jordskjelvet inntraff 11.10.26 UTC (06.10 lokal tid og 13.10 norsk tid) og varte i opptil flere minutter. Bygninger svaiet i den indonesiske hovedstaden Jakarta, mens det ble rapportert om kollapsede bygninger i byen Bengkulu omkring 100 kilometer fra episenteret. Kraftige rystelser rammet også Singapore og Malaysia, og i førstnevnte land ble det igangsatt evakuering av høyere bygninger. Da målinger viste at en tsunami var underveis, ble det sendt ut tsunami-varsel flere steder ved Indiahavet. En mindre tsunami traff den indonesiske byen Padang, og tsunami-varslene ble avblåst.
Noen få timer etter det opprinnelige skjelvet ble Indonesia rammet av et etterskjelv målt til 6,6 på Richters skala, og et nytt tsunami-varsel ble sendt ut. Også dette ble senere avblåst.
Det ble rapportert om ni drepte og flere hundre skadede.
Valborg Lerche

Familie

Hun var datter av skipsreder Vincent Stoltenberg Lerche (1809-1894) og Kirstine Marie Rosenvinge (1839-1926). Hun hadde fire eldre søstre, og var halvsøster av maleren Vincent Stoltenberg Lerche (1837-1892). Søsteren Margrethe Sophie Stoltenberg Lerche (født 19. november 1869) tok artium i 1889.

Utdannelse

Hun tok examen artium i 1892 og anneneksamen i 1895.

I 1899 ble Valborg Lerche den første kvinnen i Norge som avla teologisk embetseksamen. Under overskriften Kvinderne og theologien skrev hun i boken Kvindelige studenters Jubilæumsskrift: 1882-1907, en advarsel til andre kvinner mot å velge teologistudiet:
«Hvad det theologiske studium angaar, er det i økonomisk henseende voveligt for kvinder at begynde dermed, da der for nærværende ingen udsigter er til at opnaa et geistligt embede. Dog kan der muligens være tale om ansættelse som ydre- eller indre-missionær, samt som lærerinder ved de høiere skoler.»

Yrkesliv

Siden det ikke var mulig for norske kvinner å bli ordinert til prestestillinger, måtte Valborg Lerche søke seg til andre stillinger.
I 1901 ble hun ansatt i Kristiania Indremisjion, der hun ble den første kvinnen i organisasjonens ledelse. I 1915 søkte hun på stillingen som Kristiania Indremissions forretningsfører, og ble ansatt som første kvinne i en slik stilling. Hun ble ansett som en dyktig administrator, og gikk i bresjen for humanitært arbeid som opprettelse av barnehjem, hjem for unge piker, og hospits for hjemløse.

Utmerkelser og æresbevisninger

I 1926 ble Valborg Lerche tildelt Kongens fortjenstmedalje i gull for sin innsats i Kristiania Indremisjion, der hun hadde vært ansatt i 25 år.
Al-Assifa

al-Assifa (norsk: Stormen) var den væpnede delen av det palestinske, sekulære politiske partiet Fatah. Den ble etablert i 1964 for å beskytte partiets politiske fløy fra represalier. Al-Assifa ble styrt av Yasir Arafat og Khalil al-Wazir.
Stava

Stava er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 305 innbyggere.
Etonbreen

Etonbreen er en isbre på Nordaustlandet på Svalbard. Den er en utløper av Austfonna og munner ut innerst i Wahlenbergfjorden. Den er oppkalt etter den engelske privatskolen Eton College.
Universalisme

Universalisme refererer til religiøse, teologiske og filosofiske konsepter som antas å ha en universell (allmenngyldig) anvendelse og gyldighet. I ordets utvidede betydning kan en kirke eller et samfunn som kaller seg universalistisk legge vekt på felles prinsipper i de fleste religioner, akseptere andre religioner på en inkluderende måte, og tro på en allmenn forsoning mellom menneskeheten og det guddommelige. Troen på en felles sannhet er en annen viktig grunnsetning. Den levende sannheten blir sett på som noe som strekker mye lengre enn nasjonale, kulturelle og religiøse grenser.
Når jeg ser et rødt flag smælde

Når jeg ser et rødt flag smælde er en dansk sang som er skrevet til Danmarks Socialdemokratiske Ungdom i Københavns kretsstevne i 1923 av Oskar Hansen (1895–1968) under tittelen Ung Flagsang med melodi av Johannes Madsen.
Hansen var utdannet typograf og hadde vært havnearbeider på B&Ws skipsverft, men arbeidet senere som journalist på Dagbladet Arbejderen og senere på Social-Demokraten. På 1930-tallet hjalp Oskar Hansen politiske flyktinger som f.eks. Willy Brandt da han flyktet fra Tyskland via Danmark og Norge. 
Når jeg ser et rødt flag smælde synges gjerne til 1. mai.
Young Ambassadors

Historie

Young Ambassadors-programmet ble startet av Kenneth Sydhagen da han i 2009 gikk ut av Lørenskog videregående skole som skolens beste elev.
Programmet har hvert år siden oppstarten i 2009 hatt årskull med ca. 20 deltagere.

Samarbeidspartnere

Young Ambassadors baserer seg på frivillig arbeid av en gruppe tidligere deltagere. Programmet mottar også ekstern støtte, både i form av økonomisk-, organisatorisk- og juridiskstøtte, en rekke forskjellige støttespillere.
De nærmeste samarbeidspartnere er Den Amerikanske Ambassade, Den Norske Opera & Ballett, kommunikasjons- og rådgivningsselskapet First House, teknologiselskapet Google, advokatfirmaet BAHR, konsulentfirmaet McKinsey & Company og det nordnorske interesseselskapet Agenda Nord-Norge.
Sjømannshjemmet i Stavanger

Sjømannshjemmet i Stavanger ble oppført i Øvre Strandgate 92 i 1879. Sjømannshjemmet ble bygget i Sveitserstil av arkitekt Henrik Nissen fra Kristiania. Bygget ble oppført med bidrag fra Stavanger Søemandsforening og bestod opprinnelig av 24 familieleiligheter. Gjennom sin medvirkning ved oppførelsen av Sjømannshjemmet i 1876 og børsbygningen i Kirkegaten 1878 var Lars Berentsen kommet i kontakt med arkitekt Henrik Nissen i Kristiania. Det var derfor nærliggende å vende seg til ham når han nå aktet å bygge en representativ villa på løkke nr. 8, senere Breidablikk.
I 1933 bygget man nytt Sjømannshjem i modernistisk funksjonalisme, med Valdemar Scheel Hansteen som arkitekt.
Kunqu

Kunqu (kinesisk: 昆曲, pinyin: Kūnqǔ; Wade-Giles: K'un-ch'ü, «Kun-melodier») er den eldste fortsatt spilte operaformen i Kina. Den har en historie som går tilbake til 1400-tallet til regionen Wu, og sies å ha sine røtter i byen Kunshan, mellom Suzhou og Shanghai. Lenger tilbake i historien er den inspirert av sangdramaformen Nanxi.
Fra 1500-tallet og inn på 1700-tallet var kunqu helt dominerende innen den kinesiske operaverden. Den ses på som forløper til en rekke modernere operaformer, som for eksempel Pekingopera.
Kunqu tapte raskt sin popularitet mot slutten av Qing-dynastiet, og rundt 1930 var den så godt som forsvunnet. I de følgende år ble den imidlertid gjennopplivet av enkelte intellektuelle og pekingoperautøvere. Den fremføres fortsatt (2011) en rekke steder i Kina.
I dag (2009) fremføres kunqu profesjonelt i syv byer i Fastlands-Kina: Beijing, Shanghai, Suzhou, Nanjing, Chenzhou, Yongjia/Wenzhou og Hangzhou, og dessuten i Taipei. Ikkeprofesjonelle operaselskaper som praktiserer kunqu finnes en rekke øvrige steder.
Kunqu ble i 2001 utsett av UNESCO som Kinas første immaterielle verdensarv, da den ble skrevet inn på UNESCOs liste over Mesterverker i muntlig og immateriell kulturarv.
Tucker Murphy

Olympiske leker

Han deltok i 15 km langrenn fristil hvor han ble nr. 88 av 95 deltakere på tiden 42.39,1, – 9 min 2,8 sek etter vinneren Dario Cologna.

FIS-renn

Murphy er registrert som deltaker i FIS-renn første gang 11. desember 2005, da han deltok i skisprint i Oberwiesenthal i Tyskland, hvor han ble nr. 50 i kvalifiseringen. Samme år deltok han også i Horni Misecky i Tsjekkia og i Campra i Sveits i både fristil og klassiske renn. Deretter konkurrerte han ikke før i 2009, da han foruten å delta i flere renn i USA også deltok i det spanske mesterskapet og i et par renn i Alpen Cup.
Cyclocephala porioni

Utseende

En middelsstor (ca. 17-18 millimeter), avlang, halvblank, lyst rødbrun hornbille. "Snuten" er nokså lang og firkantet. Oversiden er tett og kraftig punktert, punktene på dekkvingene danner ikke rader. Dekkvingene kan ha en svart, kileformet flekk i midten og små, svarte flekker på sidene. Den har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede.

Levevis

De voksne billene er nattaktive og kommer til lys. I alle fall noen arter besøker blomster (for eksempel på planter i myrkonglefamilien) og kan være viktige pollinatorer. Larvene er kjent bare for et fåtall av artene, disse lever i jorda og eter på gressrøtter.

Utbredelse

Arten er kjent fra Nicaragua i nord til Ecuador i sør.
Longgang (Shenzhen)

Longgang (kinesisk: 龙岗区, pinyin: Lónggǎng Qū) er et av de seks bydistrikter i den subprovinsielle byen Shenzhen i provinsen Guangdong i Folkerepublikken Kina. Det er på 844,07 km², og har en befolkning på 961 800, hvorav 191 100 er registrerte som fast bosatte (2006).
Longgang ble etablert som distrikt i 1993. Det ligger tett inntil Hongkong.
En attraksjon i distriktet er Longgang Museum of Hakka culture.
Dayabukta kjernekraftverk ligger på Dapenghalvøya øst i distriktet.
Among the Monster Flowers Again

Among the Monster Flowers Again er et musikkalbum med Seid, utgitt i 2002. Dette er bandets debutalbum.
Sangskatter & snurrepiperier

Sangskatter & snurrepiperier er et musikkalbum med Veslemøy Solberg og Sven Ohrvik, utgitt i 2000.
Nederlands høyesterett

Nederlands høyesterett, nederlandsk: Hoge Raad der Nederlanden, er øverste rettsinstans for privatrettslige og strafferettslige saker samt skattesaker i Kongeriket Nederlandene, det vil si Nederland, Aruba, Curaçao og Sint Maarten. Den har sete i Haag.
Nederlands høyesterett er en kassasjonsdomstol som kan stadfeste eller oppheve (kassere) underordnete domstolers avgjørelser. Den har ikke prøvingsrett, det vil si rett til å avgjøre lovers grunnlovmessighet, men skal vurdere om lovbestemmelser er i overensstemmelse med folkerettslige traktater. 
Nederlands høyesterett har fire avdelinger: Én for sivile saker, én for straffesaker, én for skattesaker og en fjerde avdeling som behandler saker om suspensjon eller avsettelse av dommere.
Pitchfork Media

Pitchfork Media, ofte bare kalt Pitchfork, er et internettmagasin viet musikkritikk, med fokus på uavhengig (indie) musikk. Pitchfork ble startet i Minneapolis i 1995 av Ryan Schreiber, en meget musikkinteressert high school-student uten noen tidligere skrive- eller utgivelseserfaring. Likevel ville han prøve å lage den første nettsiden om undergrunnsmusikk som ble oppdatert jevnlig.
Som sjefredaktør har Schreiber gjort Pitchfork til en veldig sukssesrik og stor kilde for daglige musikknyheter og albumanmeldelser. Siden har nå opp mot 120 000 besøk daglig, og over en million unike besøk per måned. Pitchforks søkbare database inneholder mer enn 7 500 anmeldelser av musikkalbum, blant annet grundig kritikk av så å si alle store, uavhengige utgivelser siden nettstedet ble startet.
Pitchfork har blitt kritisert for å ha en elitistisk tilnærming til musikk, og for å ha et snevert fokus på band og sjangre.
Hecheng (Huaihua)

Hecheng (kinesisk: 鹤城区; pinyin: Hèchéng Qū) er et bydistrikt i kinesiske provins Hunan.
Det tilhører byprefekturet Huaihua, og har et areal på 729 km² og teller ca. 330 000 innbyggere (2003).
Det ligger langs elven Yuan Shui (沅水).
Vanessa-Mae

Barndom

Vanessa-Mae ble født i Singapore. Hennes far (Varaprong Vanakorn) er fra Thailand og hennes mor (Pamela Tan) er fra Kina. Etter at foreldrene skilte seg, giftet moren seg med briten Graham Nicholson og familien flyttet til England da Vanessa-Mae var fire år. Hun vokste opp i London og har britisk og thailandsk statsborgerskap.
Hun ble født 27. oktober 1978.

Profesjonelt liv

Vanessa-Mae startet å spille piano da hun var tre år gammel og fiolin da hun var fem.
I barndommen var hun særlig kjent i Storbritannia, da hun gjennom hele barndommen opptrådte på fjernsynet (for eksempel i programmet Blue Peter). Hun spilte da mest klassisk musikk i konservativ stil. Ifølge Guinness rekordbok, er hun den yngste soloartisten som har spilt inn både Beethoven og Tchaikovskys fiolinkonserter, noe hun gjorde før hun fylte tretten år. På denne tiden begynte hun også på Francis Holland School i London.
Vanessa-Mae fikk sin internasjonale debut på Schleswig-Holstein Musik Festival i Tyskland i 1988. I 1988 hadde hun også sin debutkonsert på scenen sammen med Philharmonia Orchestra i London.
I ungdomsårene gikk Vanessa-Mae bort fra den tradisjonelle klassiske musikken hun var kjent for, og hun ble kjent for sin prangende stil i musikkvideoer hvor hun hadde på seg stilfulle klær. Hennes første popalbum, The Violin Player, ble gitt ut i 1996. I 1997 deltok hun på Janet Jacksons album The Velvet Rope, hvor hun hadde en fiolinsolo på låten Velvet Rope.
Hun opptrådte som pauseinnslag i Eurovision Song Contest 1998 i Birmingham.
I april 2006 ble Vanessa-Mae rangert som den rikeste unge artisten under 30 i Storbritannia på Sunday Times Rich List 2006.

Alpinist

Vanessa-Mae deltok i storslalåm i OL i Sotsji i 2014, der hun ble sist av de 67 deltakerne som fullførte begge omgangene. Hun ville ikke hatt mulighet til å kvalifisere seg til det britiske OL-laget, og konkurrerte derfor for Thailand. Resultatene hennes i fire renn i Krvavec i Slovenia i januar 2014 var tilsynelatende gode nok til at hun kvalifiserte seg til mesterskapet. I ettertid har FIS utestengt henne i 4 år fra idretten etter at de har funnet bevis for manipulasjon av resultatlistene. Rennlederen og fire andre funksjonærer ble samtidig dømt til henholdsvis to og et års utestengelse fra FIS arrangementer.
Currant Creek kraftverk

Currant Creek kraftverk er et varmekraftverk i Juab County, delstaten Utah i USA. Anlegget har en installert produksjonskapasitet på 525 MW, fordelt på 2+1 turbiner.
Anlegget ble påbegynt omkring 2000 og stod ferdig i 2006. Brenselkilden er naturgass og råolje. Operatør er selskapet PacifiCorp Energy. Utstyret er hovedsakelig levert av Toshiba og General Electric.
Feistel-chiffer

Feistel-chiffer er en type substitusjon/permutasjon-chiffer som ble foreslått av Horst Feistel i 1973. Krypteringsteknikken fungerer slik at den tar en input på 2w bits (der w er et heltall), samt en nøkkel, deler opp bitstrengen i to deler som siden passerer gjennom n krypteringsrunder. Hver krypteringsrunde bestå av følgende steg: Kombinere en del av nøkkelen med den ene halvdelen av bitinnmatingen, for senere å kombinere denne med den andre halvdelen av bitinnmatingen via en xor operasjon. Deretter bytter halvdelene side, og sendes videre til neste krypteringsrunde.
Feistel-chiffer kalles også for Feistelnettverk
The Evil of Frankenstein

Historien

Pengeløs kommer «Baron Frankenstein» sammen med sin ivrige assistent «Hans» til sin families slott, nær byen Karlstaad. Her ser han frem til å fortsette sine eksperimenter i å skape liv.